Diari Oficial de la Generalitat Valenciana


Sumari del DOGV 4800, del 19-07-2004 (2004/7473)

RESOLUCIÓ de 14 de juliol de 2004, de la consellera d'Agricultura, Pesca i Alimentació, per la qual s'encomana i recolza el Consell Regulador de la Denominació d'Origen Xufa de València per al desenvolupament del Pla Estratègic de Qualitat de la Xufa de València i de l'Orxata de Xufa de València.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4800

Data del DOGV
:   19-07-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/7473


Data del document
:   14-07-2004

Organisme emissor
:   Conselleria d'Agricultura, Pesca i Alimentació

Tipus de document
:   Resolució

Descriptors 

:   * programa d'actuació
    * beguda no alcohòlica
    * tubercle
    * qualitat del producte
    * ajuda pública
    * indústria agroalimentària
    * suport econòmic

RESOLUCIÓ de 14 de juliol de 2004, de la consellera d'Agricultura, Pesca i Alimentació, per la qual s'encomana i recolza el Consell Regulador de la Denominació d'Origen Xufa de València per al desenvolupament del Pla Estratègic de Qualitat de la Xufa de València i de l'Orxata de Xufa de València. [2004/M7473]
  
Tant el cultiu de la Xufa de València en la comarca de l'Horta Nord de València com l'elaboració de l'Orxata de Xufa de València, constituïxen unes de les activitats agroalimentàries més característiques d'esta àrea geogràfica, que en el cas de l'orxata esmentada transcendix la citada zona, tant pel que respecta a la seua elaboració tradicional com a la industrial, la qual ha contribuït a la seua expansió geogràfica comercial i el consegüent augment de consum.
  
L'evolució de d'estes activitats, producció de xufa i elaboració d'orxata, permet augurar un futur altament positiu per a ambdues produccions per la qual cosa és de gran interés potenciar-les i perfeccionar-les, no ja només pel seu valor econòmic sinó també per la seua repercussió social quant a la mà d'obra que ocupen, sense oblidar la cultural i mediambiental per tractar-se de productes de gran tradició i que en el cas de la xufa contribuïx a incrementar els cultius que entren en rotació amb altres productes hortícoles.
  
Per allò que s'ha exposat, i fent ús de les atribucions que tinc atribuïdes, resolc:
  
Primer
  
Encomanar al Consell Regulador de la Denominació d'Origen Xufa de València, les mesures conduents a la millora de la qualitat de la Xufa de València i de l'Orxata de Xufa de València, mitjançant les activitats relacionades en l'annex a la present resolució, on s'arreplega de forma resumida el contingut del Pla Estratègic objecte de la present resolució, com a mitjà d'augmentar la producció, el comerç i el consum d'estos dos productes.
  
Segon
  
Recolzar tècnicament i econòmicament, així com realitzar el seguiment d'estes activitats mitjançant la col·laboració de personal tècnic d'esta Conselleria o d'altres persones o entitats capacitades per a estes accions i la subvenció de quaranta-un mil set-cents cinquanta euros (41.750 e).
  
Tercer
  
La present resolució tindrà efecte des de l'endemà al de la seua publicació en el Diari Oficial Generalitat Valenciana o des de la seua aprovació per la consellera, i comprendrà les activitats realitzades o pendents de realitzar durant tot l'any 2004.
  
Quart
  
La justificació d'esta subvenció es portarà a terme mitjançant les factures o certificats de treballs realitzats per persones o entitats distintes del Consell Regulador, certificades pel director de l'Institut Valencià de Qualitat Agroalimentària.
  
Quint
  
El mencionat Consell Regulador mantindrà informat permanentment l'Institut Valencià de Qualitat Agroalimentària i al final de 2004 entregaran un informe ?memòria de resultats definitius o provisionals sobre les accions previstes en l'annex citat.
  
València, 14 de juliol de 2004.- La consellera d'Agricultura, Pesca i Alimentació: Gema Amor Pérez.
  
ANNEX
  
Accions a realitzar en relació amb el Pla Estratègic de Millora de la Qualitat de la Xufa a València i l'Orxata de Xufa de València.
  
1. Treballs d'investigació i experimentació sobre determinats aspectes del cultiu de la xufa:
  
- Plagues i malalties: la seua determinació, tractaments adequats, època de realització, productes i dosi autoritzada, etc.
  
- Millora de la qualitat i del rendiment: estudi d'aspectes referits al cultiu de la xufa com ara: fertilització, factors edafològics, regs, data de plantació o altres aspectes determinants, com ara densitat de plantació, sistemes de birba, aprofitament de subproductes, accions de millora mediambiental, etc.
  
Després de la finalització de l'estudi, es divulgaran els resultats als productors de xufa inscrits en este Consell Regulador. Així mateix, s'elaborarà un Quadern de Bones Pràctiques que s'entregarà a cada un d'ells.
  
2. Accions dirigides al foment de la millora d'equipament i instal·lacions de les empreses comercialitzadores de Xufa de València.
  
3. Treballs d'investigació i experimentació sobre la millora en el procés de desinfecció de la xufa (en el sistema i/o productes emprats) previ a l'elaboració de l'orxata, que comporte una millora de la seua qualitat i prolongació de la seua caducitat.
  
4. Realitzar tasques d'investigació sobre les propietats saludables de la Xufa de València i l'Orxata de Xufa de València, així com difondre els resultats obtinguts.
  
5. Realitzar altres estudis que comprenguen diferents aspectes de la xufa i l'orxata referits a la seua importància econòmica, històrica, cultural, sociològica, mediambiental, etc.
  
6. Implantació i/o aplicació de la corresponent norma o normes de qualitat en el Consell Regulador.